31977R1868
L 209/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1868/77 AL COMISIEI
din 29 iulie 1977
de stabilire a modalităților de aplicare a Regulamentului (CEE) nr. 2782/75 privind producția și comercializarea ouălor pentru incubație și a puilor de fermă
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2771/75 al Consiliului din 29 octombrie 1975 privind organizarea comună a piețelor în sectorul ouălor (1), modificat ultima dată de Regulamentul (CEE) nr. 368/76 (2), în special articolul 15,
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (3), modificat ultima dată de Regulamentul (CEE) nr. 369/76 (4), în special articolul 15,
având în vedere Regulamentul (CEE) nr. 2782/75 al Consiliului din 29 octombrie 1975 privind producția și comercializarea ouălor pentru incubație și a puilor de fermă (5), în special articolul 17,
întrucât Regulamentul (CEE) nr. 2782/75 a stabilit anumite norme privind producția și comercializarea ouălor pentru incubație și a puilor de fermă; întrucât punerea în aplicare a acestor norme presupune existența unor dispoziții de aplicare privind alocarea de numere distinctive, marcajele de pe ouă și de pe ambalaje și comunicarea informațiilor necesare;
întrucât fiecărei unități trebuie să i se dea un număr de înregistrare distinct pe baza unui cod stabilit în fiecare stat membru, astfel încât să fie posibil să se determine sectorul de activitate al unității respective;
întrucât Regulamentul (CEE) nr. 95/69 al Comisiei din 17 ianuarie 1969 de punere în aplicare a Regulamentului (CEE) nr. 1619/68 privind anumite norme de comercializare aplicabile ouălor (6), modificat ultima dată de Regulamentul (CEE) nr. 2772/75 al Consiliului din 29 octombrie 1975 privind anumite norme de comercializare aplicabile ouălor (7), a prevăzut toate măsurile utile pentru identificarea și comercializarea de ouă incubate, care nu au fost marcate înainte de a fi puse în incubator și care sunt comercializate ca ouă industriale;
întrucât statisticile pe care se bazează prognozele pe termen scurt și pe termen lung trebuie să fie comparabile; întrucât, prin urmare, rapoartele lunare pregătite de statele membre trebuie să fie armonizate; întrucât, de asemenea, colectarea de informații poate fi facilitată prin utilizarea unui format standard pentru raport;
întrucât, la ora actuală, informațiile privind comerțul intracomunitar cu pui nu sunt cunoscute cu rigoarea indispensabilă pentru a stabili estimările de producție pe termen scurt; întrucât trebuie instituit un regim special pentru statele membre care nu dispun de mijloacele administrative necesare pentru colectarea acestor informații;
întrucât fiecare stat membru trebuie să prevadă sancțiuni pentru încălcarea acestor dispoziții;
întrucât, pentru simplificarea normelor, este necesară abrogarea Regulamentului (CEE) nr. 2335/72 al Comisiei din 31 octombrie 1972 de punere în aplicare a Regulamentului (CEE) nr. 1349/72 al Consiliului privind producția și comercializarea ouălor pentru incubație și a puilor de fermă (8), modificat ultima dată de Regulamentul (CEE) nr. 373/73 (9);
întrucât măsurile prevăzute în prezentul regulament sunt conforme cu avizul Comitetului de gestionare pentru carnea de pasăre și ouă,
ADOPTĂ PREZENTUL REGULAMENT:
Articolul 1
(1) Toate cererile de înregistrare a uneia dintre unitățile prevăzute la articolul 1 alineatul (3) din Regulamentul (CEE) nr. 2782/75 se adresează autorității competente a statului membru pe al cărui teritoriu este situată unitatea. Această autoritate atribuie unității înregistrate un număr distinct de identificare cuprinzând una dintre următoarele majuscule:
B pentru Belgia,
D pentru Republica Federală Germania,
DK pentru Danemarca,
F pentru Franța,
I pentru Italia,
IRL pentru Irlanda,
L pentru Luxemburg,
NL pentru Țările de Jos,
UK pentru Regatul Unit,
împreună cu un număr de identificare atribuit astfel încât să facă posibilă determinarea sectorului de activitate al unității.
(2) Statele membre comunică imediat Comisiei orice modificare a codului utilizat pentru atribuirea de numere distinctive, care să permită determinarea sectoarelor de activitate ale unității.
Articolul 2
(1) Ouăle pentru incubație se vor marca individual, cu cerneală neagră indelebilă. Caracterele utilizate trebuie să aibă cel puțin 2 mm înălțime și 1 mm lățime.
(2) Banda prevăzută la articolul 5 alineatul (2) din Regulamentul (CEE) nr. 2782/75 este de culoare verde și are un format standard determinat de autoritatea competentă. Banda este astfel fixată încât nici unul dintre elementele menționate pe ambalaj să nu fie total sau parțial ascuns.
Articolul 3
Marcajele care trebuie aplicate pe ambalaje și pe benzi se fac utilizându-se cerneală neagră indelebilă și caractere de cel puțin 20 mm înălțime, 10 mm lățime și 1 mm grosime.
Articolul 4
(1) Formatul standard pentru raportul prevăzut la articolul 10 din Regulamentul (CEE) nr. 2782/75 este stabilit în anexa I. Acest raport este transmis Comisiei de către statele membre pentru fiecare lună calendaristică, în termen de cel mult patru săptămâni după sfârșitul fiecărei luni la care se referă cifrele.
(2) Statele membre pot utiliza formatul standard pentru raport (Partea I) stabilit în anexa I pentru a colecta de la incubatoare informațiile prevăzute la articolul 9 alineatul (1) din Regulamentul (CEE) nr. 2782/75.
(3) Statele membre pot preciza că, în ceea ce privește puii, se redactează mai multe exemplare ale documentului însoțitor prevăzut la articolul 13 din Regulamentul (CEE) nr. 2782/75. În acest caz, un exemplar al documentului este trimis organismului competent prevăzut la articolul 16 în momentul efectuării importului sau exportului sau în cursul comerțului intracomunitar.
(4) Statele membre care utilizează procedura prevăzută la alineatul (3) informează celelalte state membre și Comisia cu privire la aceasta.
Articolul 5
Statele membre adoptă toate măsurile adecvate pentru a sancționa orice încălcare a dispozițiilor regulamentelor privind producția și comercializarea ouălor pentru incubație și a puilor de fermă.
Articolul 6
Înainte de 30 ianuarie a fiecărui an, statele membre trimit Comisiei statistici privind structura și activitatea incubatoarelor, utilizând formatul standard stabilit în anexa II.
Articolul 7
Regulamentul (CEE) nr. 2335/72 se abrogă.
Articolul 8
Prezentul regulament intră în vigoare la 1 ianuarie 1978.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 iulie 1977.